Source: https://e-justice.europa.eu/content_insolvency-447-fi-mt.do?member=1
Timestamp: 2019-08-24 07:27:59+00:00
Document Index: 1728816

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ']

Insolvenza - Finlandja
Insolvenza tfisser li debitur ma jistax iħallas id-djun tiegħu meta jsiru dovuti, u dan mhux b’mod temporanju. Hawnhekk, proċedimenti ta’ insolvenza jirreferu għal proċediment li japplika fl-istess ħin għad-djun kollha tad-debitur.
Hemm tliet tipi differenti ta’ proċedimenti ta’ insolvenza fil-Finlandja: il-falliment, ir-ristrutturar ta’ intrapriża, u l-aġġustament tad-djun ta’ individwu privat. Il-fallimenti huma rregolati mid-dispożizzjonijiet tal-Att dwar il-Falliment (Konkurssilaki 120/2004), li daħal fis-seħħ fl-1 ta’ Settembru 2004. L-Att dwar ir-Ristrutturar tal-Intrapriżi (Laki yrityksen saneerauksesta 47/1993) u l-Att dwar l-Aġġustament tad-Djun ta’ Individwu Privat (Laki yksityishenkilön velkajärjestelystä 57/1993) daħlu fis-seħħ fit-8 ta’ Frar 1993.
Il-falliment huwa proċedura ta’ likwidazzjoni mmirata sabiex jinġabru l-assi ta’ debitur u jiġu distribwiti r-rikavati lill-kredituri. Ir-ristrutturar tal-intrapriżi u l-aġġustament tad-djun ta’ individwi privati huma proċeduri ta’ riabilitazzjoni sabiex tiġi restawrata s-solidità finanzjarja u d-debituri jiġu megħjuna jegħlbu d-diffikultajiet finanzjarji tagħhom.
Debitur jista’ jilħaq ftehim ukoll mal-kredituri tiegħu dwar il-ħlas tad-djun u arranġamenti oħrajn barra proċedimenti ta’ insolvenza uffiċjali. Ma hemm l-ebda dispożizzjoni legali li tirregola arranġamenti li jseħħu fuq bażi volontarja.
Il-falliment huwa ta’ applikazzjoni ġenerali u, għalhekk, kemm persuni fiżiċi kif ukoll persuni ġuridiċi jistgħu jiġu ddikjarati falluti. Persuna ġuridika tista’ tiġi ddikjarata falluta anki jekk tkun tneħħiet mir-reġistru rilevanti jew jekk tkun ġiet xolta. Il-patrimonju ta’ deċedut jista’ jiġi ddikjarat fallut ukoll.
Ristrutturar
Kwalunkwe intrapriża involuta f’attività ekonomika tista’ tkun soġġetta għal proċedimenti ta’ ristrutturar, u hekk ukoll imprenditur privat. Madankollu, ċerti intrapriżi, bħal istituzzjonijiet tal-kreditu u tal-assigurazzjoni soġġetti għal regolamentazzjoni u għal kontroll speċjali, jaqgħu barra mill-kamp ta’ applikazzjoni tal-proċedimenti ta’ ristrutturar.
Aġġustament tad-djun
L-aġġustament tad-djun jista’ jingħata lil persuna fiżika biss. Anki persuna fiżika li twettaq negozju privat jew li twettaq negozju fi sħubija illimitata jew bħala s-sieħeb ġenerali fi sħubija limitata tista’ tingħata l-benefiċċju tal-aġġustament tad-djun f’ċerti kundizzjonijiet.
Ir-rekwiżit ġenerali għall-ftuħ tat-tliet tipi ta’ proċedimenti ta’ insolvenza huwa li d-debitur irid ikun insolventi. Insolvenza tfisser li debitur ma jistax iħallas id-djun tiegħu meta jsiru dovuti, u dan mhux b’mod temporanju. Il-proċedimenti ta’ ristrutturar jistgħu jinfetħu wkoll meta d-debitur ikun f'riskju ta’ insolvenza.
Id-debitur jew inkella kreditur jista’ jippreżenta petizzjoni għall-falliment. Il-prerekwiżit ġenerali għal dikjarazzjoni ta’ falliment huwa l-insolvenza tad-debitur. L-Att dwar il-Falliment jipprovdi għal suppożizzjonijiet dwar l-insolvenza sabiex jagħmilha iktar faċli li jiġi stabbilit meta xi ħadd ikun insolventi; debitur li jissodisfa dawk is-suppożizzjonijiet għandu jitqies li huwa insolventi, sakemm il-provi ma jurux mod ieħor.
Debitur għandu jitqies insolventi jekk:
1. id-debitur jiddikjara li huwa insolventi u li ma hemm ebda raġuni speċjali għaliex ma għandhiex tiġi aċċettata dik id-dikjarazzjoni;
2. id-debitur waqqaf il-pagamenti;
3. ġie ddeterminat fil-proċedimenti ta’ infurzar matul is-sitt xhur ta’ qabel il-preżentazzjoni tal-petizzjoni għall-falliment li d-debitur ma jistax iħallas il-pretensjoni lura bis-sħiħ; jew
4. debitur, li huwa jew li kien taħt l-obbligu li jżomm il-kontijiet matul is-sena ta’ qabel il-preżentazzjoni tal-petizzjoni għall-falliment, ma ħallasx lura l-pretensjoni ċara u dovuta tal-kreditur fi żmien ġimgħa mir-riċevuta ta’ tfakkira.
Kreditur jista’ jippreżenta petizzjoni għall-falliment jekk il-pretensjoni tiegħu kontra d-debitur tkun ibbażata fuq sentenza jew fuq raġunijiet oħrajn għall-infurzar, fuq impenn iffirmat mid-debitur, li mhuwiex ikkontestat mid-debitur b’ġustifikazzjoni ovvja, jew hija ċara b’xi mod ieħor. L-ammont mitlub ma għandux bżonn ikun skadut. Hemm restrizzjonijiet fuq petizzjonijiet għall-falliment li jsiru fuq il-bażi ta’ pretensjonijiet insinifikanti u f’każijiet li fihom il-kreditur ikollu garanzija għall-pretensjoni.
Il-qorti taħtar amministratur tal-patrimonju u tiżgura li jiġi ppubblikat avviż dwar il-bidu tal-falliment fil-Ġurnal Uffiċjali tal-Finlandja mingħajr dewmien. L-avviż jista’ jiġi ppubblikat ukoll fi kwalunkwe gazzetta li toħroġ kuljum. Huwa d-dmir tal-amministratur tal-patrimonju li jinforma lill-kredituri dwar il-bidu tal-proċedimenti ta’ falliment. Avviż dwar il-bidu tal-proċedimenti ta’ falliment jiġi ppubblikat ukoll, fost l-oħrajn, fir-Reġistru dwar il-Fallimenti u r-Riorganizzazzjonijiet, fir-Reġistru Kummerċjali, fir-Reġistru tat-Titoli u tal-Ipoteki, fir-Reġistru tal-Vapuri, fir-Reġistru tal-Vapuri li qed Jinbnew, fir-Reġistru tal-Inġenji tal-Ajru, fir-Reġistru tal-Ipoteki tal-Intrapriżi, fir-Reġistru tad-Data dwar il-Vetturi u s-Sewwieqa u fir-Reġistru tal-Entrati fil-Kotba.
Petizzjoni għall-proċedimenti ta’ ristrutturar tista’ tiġi ppreżentata mid-debitur jew minn kreditur. Ħafna mill-petizzjonijiet isiru mid-debituri.
Il-proċedimenti ta’ ristrutturar jistgħu jinfetħu jekk id-debitur ikun insolventi u ma jkun hemm ebda ostaklu legali għall-bidu tal-proċedimenti. Ostaklu jeżisti, pereżempju, meta jkun probabbli li l-programm ta’ ristrutturar ma jkunx se jirremedja l-insolvenza jew li l-assi tad-debitur mhumiex biżżejjed sabiex ikopru l-ispejjeż tal-proċedimenti ta’ ristrutturar. Il-proċedimenti ta’ ristrutturar jistgħu jinfetħu wkoll meta d-debitur ikun qiegħed jaffaċċja insolvenza imminenti. Il-proċedimenti ta’ ristrutturar ibbażati fuq insolvenza imminenti jistgħu jinfetħu bil-petizzjoni ta’ kreditur biss jekk il-pretensjoni tkun tikkonċerna interess finanzjarju konsiderevoli. Barra minn hekk, il-proċediment ta’ ristrutturar jista’ jinfetaħ minn tal-inqas żewġ kredituri li l-pretensjonijiet totali tagħhom jirrappreżentaw tal-inqas għoxrin fil-mija tad-djun magħrufin tad-debitur, u dawn jippreżentaw petizzjoni konġunta mad-debitur jew jiddikjaraw li jappoġġjaw il-petizzjoni tad-debitur.
Il-qorti għandha tippubblika tħabbira ta’ deċiżjoni ta’ ftuħ tal-proċedimenti ta’ ristrutturar fil-Ġurnal Uffiċjali tal-Finlandja. Huwa d-dmir tal-prattikant fl-insolvenza li jinnotifika l-bidu tal-proċediment lill-kredituri. Il-bidu tal-proċedimenti ta’ ristrutturar għandu jiġi nnotifikat lil ċerti awtoritajiet ukoll, u barra minn hekk għandu jiġi rreġistrat, fost l-oħrajn, fir-Reġistru dwar il-Fallimenti u r-Riorganizzazzjonijiet, fir-Reġistru Kummerċjali u fir-Reġistru tat-Titoli u tal-Ipoteki.
Il-konsegwenzi legali tal-bidu tal-proċedimenti ta’ ristrutturar għandhom jidħlu fis-seħħ b’mod awtomatiku mid-data tad-deċiżjoni ta’ ftuħ tal-proċedimenti. Wara l-preżentazzjoni tal-petizzjoni, il-qorti, fuq talba tal-petizzjonant jew tad-debitur, tista’ tordna sabiex jidħlu fis-seħħ interdizzjoni tal-ħlas lura tad-djun u l-forniment ta’ garanzija għad-djun, interdizzjoni tal-ġbir tad-djun, jew interdizzjoni ta’ sekwestru jew miżuri ta’ infurzar oħrajn qabel il-ftuħ tal-proċedimenti.
Każ ta’ aġġustament tad-djun isir pendenti sakemm id-debitur jippreżenta petizzjoni. Il-bidu tal-proċedimenti ta’ aġġustament tad-djun jeħtieġ li d-debitur ikun insolventi u bl-ebda mod raġonevoli ma jista’ jtejjeb il-ħila tiegħu li jħallas sabiex ikun jista’ jifdi d-djun tiegħu. Ir-raġuni ewlenija għall-insolvenza trid tkun tnaqqis essenzjali fil-ħila tad-debitur li jħallas, minħabba bidla fiċ-ċirkustanzi li mhijiex primarjament tort tad-debitur, bħal mard. L-aġġustament tad-djun jista’ jingħata wkoll jekk ikun hemm raġuni tajba oħra għall-aġġustament tad-djun fid-dawl tas-sehem tad-djun u ta’ obbligazzjonijiet oħrajn tad-debitur meta mqabbel mal-ħila tiegħu li jħallashom. Meta tiġi vvalutata l-ħila tad-debitur li jħallas, jittieħdu f’kunsiderazzjoni, pereżempju, l-assi, l-introjtu u l-potenzjal ta’ qligħ tad-debitur.
Ma jistax ikun hemm impediment fil-liġi għall-proċedimenti ta’ aġġustament tad-djun (eż. dejn imġarrab minħabba reat jew tiġrib traskurat u irresponsabbli tad-dejn). Madankollu, l-aġġustament tad-djun jista’ jingħata minkejja impediment ġenerali jekk ikun hemm raġuni tajba sabiex isir hekk. F’dawn il-każijiet, għandha tingħata attenzjoni partikolari għall-miżuri meħudin mid-debitur sabiex iħallas lura d-djun tiegħu, kemm ilhom skaduti l-ammonti mitlubin u ċirkustanzi oħrajn tad-debitur, kif ukoll is-sinifikant tal-aġġustament tad-djun kemm f’termini tad-debitur kif ukoll tal-kredituri.
L-effetti legali tal-bidu tal-aġġustament tad-djun għandhom jidħlu fis-seħħ b’mod awtomatiku mid-data tad-deċiżjoni ta’ ftuħ tal-proċedimenti. Wara l-preżentazzjoni tal-petizzjoni, il-qorti, fuq talba tad-debitur, tista’ tordna sabiex jidħlu fis-seħħ interdizzjoni tal-ħlas lura tad-djun u l-forniment ta’ garanzija għad-djun, jew il-ġbir tad-djun, jew sekwestru u miżuri ta’ infurzar oħrajn qabel il-ftuħ tal-proċedimenti.
L-assi li d-debitur ikollu fil-bidu tal-falliment u l-assi li d-debitur jikseb qabel il-konklużjoni tal-falliment għandhom ikunu assi tal-patrimonju tal-falliment. Ir-rikavati mill-assi tal-patrimonju tal-falliment, kif ukoll l-assi li jistgħu jiġu rkuprati għall-patrimonju u l-assi li jinkisbu permezz ta’ sostituzzjoni għall-patrimonju tal-falliment, ukoll għandhom ikunu assi tal-patrimonju tal-falliment.
Bħala regola ġenerali, assi mhux sekwestrabbli ma għandhomx ikunu assi tal-patrimonju tal-falliment. Barra minn hekk, l-assi miksubin jew l-introjtu ggwadanjat minn persuna fiżika wara l-bidu tal-falliment ma għandhomx ikunu assi tal-patrimonju tal-falliment tagħha.
Fil-proċedimenti ta’ ristrutturar, jitħejja programm ta’ ristrutturar għad-debitur. Il-programm għandu jkun fih, pereżempju, rendikont tal-istatus finanzjarju tad-debitur, jiġifieri tal-assi, tal-obbligazzjonijiet u ta’ impenji oħrajn tad-debitur. Il-programm ta’ ristrutturar għandu jitħejja fuq il-bażi tal-assi kollha tad-debitur matul il-proċedimenti. L-irkupru huwa possibbli wkoll: tranżazzjoni li tista’ titreġġa’ lura jekk tkun ġiet ippreżentata applikazzjoni għal falliment minflok applikazzjoni għal ristrutturar tista’ titreġġa’ lura fil-proċedimenti ta’ ristrutturar għall-istess raġunijiet bħal fil-każ ta’ falliment.
Għad li f’ċirkustanzi eċċezzjonali huwa possibbli li l-programm ta’ ristrutturar jiġi emendat wara l-approvazzjoni tiegħu, l-ammonti ta’ pagamenti li jridu jsiru lil kull kreditur ma jistgħux jibqgħu jiżdiedu billi jiġi emendat il-programm. Madankollu, assi ttrasferiti lid-debitur wara l-approvazzjoni tal-programm ta’ ristrutturar jistgħu jipprovdu raġunijiet għall-kredituri sabiex jitolbu pagamenti supplimentari mingħand id-debitur. Id-debitur jista’ jiġi ordnat jagħmel ħlasijiet supplimentari, jekk l-istat tal-finanzi tad-debitur jitqies li huwa aħjar meta mqabbel maż-żmien li fih tħejja l-programm. Talba għal ħlasijiet supplimentari tista’ tiġi ppreżentata jekk ikun hemm raġunijiet validi sabiex jintalbu dawn il-ħlasijiet, u t-talba għandha tiġi ppreżentata quddiem il-qorti mhux iktar tard minn sena wara l-preżentazzjoni tar-rapport finali lill-qorti.
Meta tiġi vvalutata l-ħila tad-debitur li jħallas, trid tingħata kunsiderazzjoni, pereżempju, lill-fondi mil-likwidazzjoni tal-assi tad-debitur, lill-introjtu tad-debitur u lill-potenzjal ta’ qligħ tad-debitur, lill-ispejjeż tal-għajxien neċessarji u lill-obbligazzjoni ta’ manteniment. Fl-aġġustament tad-djun, għandha tiġi kkonfermata għad-debitur skeda ta’ ħlasijiet korrispondenti għall-ħila tad-debitur li jħallas. Fl-aġġustament tad-djun, l-introjtu kollu tad-debitur li jaqbeż l-ispejjeż tal-għajxien neċessarji u l-obbligazzjoni ta’ manteniment għandu jintuża sabiex ikopri d-djun, kif ukoll assi oħrajn tad-debitur li ma jappartjenux għan-neċessitajiet bażiċi tad-debitur. L-assi kkunsidrati li huma n-neċessitajiet bażiċi tad-debitur jinkludu d-dar okkupata mid-debitur li huwa s-sid, l-għamara li fiha sa limitu raġonevoli, u l-effetti personali u l-għodod tax-xogħol tad-debitur sa limitu raġonevolment neċessarju. L-assi li huma kkunsidrati bħala n-neċessitajiet bażiċi tad-debitur jistgħu jiġu likwidati biss fil-każijiet stipulati mil-liġi.
Barra minn hekk, l-iskeda ta’ ħlasijiet tista’ tobbliga lid-debitur jagħmel pagamenti supplimentari minħabba introjtu jew assi addizzjonali riċevuti mid-debitur matul l-iskeda ta’ ħlasijiet. Id-debitur huwa obbligat jgħaddi lill-kredituri ċertu sehem minn kwalunkwe donazzjoni u pagament ta’ darba ieħor riċevuti mid-debitur matul l-iskeda ta’ ħlasijiet. Meta l-introjtu tad-debitur jaqbeż l-introjtu stabbilit għall-iskeda ta’ ħlasijiet, id-debitur jista’ jiġi ordnat iħallas ċertu sehem mill-introjtu addizzjonali lill-kredituri.
Dikjarazzjoni ta’ falliment hija każ li jrid jiġi ddeterminat minn qorti. Il-qorti taħtar amministratur tal-patrimonju wkoll. Persuna tista’ tinħatar bħala amministratur tal-patrimonju, jekk hi tagħti l-kunsens tagħha għall-ħatra, ikollha l-kapaċità, il-ħiliet u l-esperjenza meħtieġa għat-twettiq tad-dmir, u tkun xierqa wkoll b’xi mod ieħor għad-dmir. L-amministratur tal-patrimonju ma għandux ikollu relazzjoni mad-debitur jew mal-kreditur li tixħet f’riskju l-indipendenza tal-amministratur tad-debitur jew l-imparzjalità lejn il-kredituri, jew il-ħila tiegħu li jwettaq il-kompitu kif xieraq. Persuna ġuridika ma tistax tinħatar bħala amministratur tal-patrimonju.
L-amministratur tal-patrimonju għandu rwol ċentrali fl-amministrazzjoni ta’ patrimonju f’falliment. Fost affarijiet oħrajn, id-dmirijiet tal-amministratur tal-patrimonju jinkludu r-rappreżentazzjoni tal-patrimonju tal-falliment, l-inkarigu tal-ġestjoni attwali tal-patrimonju, it-tħejjija tal-inventarju tal-patrimonju u tad-deskrizzjoni tad-debitur, ir-riċevuta tal-preżentata tal-pretensjonijiet, u t-tfassil tal-lista tal-iżborż. L-amministratur tal-patrimonju huwa inkarigat ukoll mill-ġestjoni u mill-bejgħ tal-assi li jappartjenu għall-patrimonju u mill-iżborż tal-fondi.
Malli jibda l-falliment, id-debitur għandu jitlef l-awtorità tiegħu fuq l-assi tal-patrimonju tal-falliment. Id-debitur għandu jikkoopera sabiex il-proċedimenti ta’ falliment ikunu jistgħu jiġu konklużi. Id-debitur irid jiddivulga informazzjoni lill-amministratur tal-patrimonju skont kif ikun neċessarju għat-tħejjija tal-inventarju tal-patrimonju u għall-attestazzjoni tal-inventarju tal-patrimonju. Id-debitur għandu jkollu d-dritt li jirċievi informazzjoni dwar il-patrimonju, jattendi għal-laqgħat tal-kredituri, u jesprimi opinjonijiet dwar kwistjonijiet relatati mad-deċiżjoni.
Malli jinfetħu l-proċedimenti għar-ristrutturar ta’ intrapriża, il-qorti għandha taħtar prattikant fl-insolvenza. Il-prattikant fl-insolvenza għandu jkun adult, magħruf li huwa onest, mhux fallut u jkollu kompetenza legali sħiħa. Din il-persuna għandu jkollha l-kapaċità, il-ħiliet u l-esperjenza meħtieġa għall-kariga. Il-prattikant fl-insolvenza ma għandux ikollu relazzjoni tali mad-debitur jew ma’ xi wieħed mill-kredituri li tista’ tixħet f’riskju l-indipendenza tiegħu mid-debitur jew l-imparzjalità tiegħu lejn il-kredituri. Persuna ġuridika ma tistax tinħatar bħala prattikant fl-insolvenza.
Il-prattikant fl-insolvenza huwa responsabbli għall-ilħuq tal-iskop tal-proċedimenti u għall-protezzjoni tal-interessi tal-kredituri. Il-prattikant fl-insolvenza jħejji rapport tal-assi u tal-obbligazzjonijiet tad-debituri u proposta għal programm ta’ ristrutturar. Il-prattikant fl-insolvenza jissorvelja wkoll l-attivitajiet tad-debitur.
Il-qorti tista’ taħtar kumitat ta’ kredituri sabiex jirrappreżenta lill-kredituri u jaġixxi bħala korp konsultattiv li jassisti lill-prattikant fl-insolvenza fit-twettiq ta’ dmirijietu. Kumitat ma jinħatarx jekk dan jitqies li mhuwiex neċessarju minħabba n-numru żgħir ta’ kredituri jew għal xi raġuni oħra.
Id-debitur għandu jibqa’ jgawdi minn awtorità fuq l-assi u fuq l-attivitajiet tiegħu, sakemm ma jkunx stipulat mod ieħor mil-liġi. Madankollu, wara l-bidu tal-proċedimenti, id-debitur ma għandux, mingħajr il-kunsens tal-prattikant fl-insolvenza, pereżempju, jidħol f’dejn ġdid, sakemm id-dejn ma jkunx marbut mal-attivitajiet regolari tad-debitur u l-ammont u l-patti tiegħu ma jkunux anormali. Fuq it-talba tal-prattikant fl-insolvenza jew ta’ kreditur, l-awtorità tad-debitur tista’ tiġi ristretta b’modi oħrajn ukoll, jekk ikun hemm riskju li d-debitur jaġixxi b’mod li jkun ta’ ħsara jew li jixħet f’riskju l-interessi tal-kreditur. Id-debitur huwa meħtieġ jikkoopera mal-qorti, mal-prattikant fl-insolvenza u mal-kumitat tal-kredituri u jipprovdilhom informazzjoni. Id-debitur għandu jibqa’ intitolat li jeżerċita d-dritt ta’ azzjoni tiegħu fi proċeduri pendenti jew futuri tal-qorti, sakemm il-prattikant fl-insolvenza ma jiddeċidix li jieħu impenn li jeżerċita d-dritt ta’ azzjoni tad-debitur.
Meta jkun hemm bżonn, il-qorti tista’ taħtar prattikant fl-insolvenza għall-aġġustament tad-djun, meta jkun hemm bżonn għall-iċċarar tal-istatus finanzjarju tad-debitur, għal-likwidazzjoni tal-assi tiegħu jew għal xi raġuni oħra għat-twettiq tal-aġġustament tad-djun. Persuna tista’ tinħatar bħala prattikant fl-insolvenza jekk tkun adulta, u tkun magħrufa għall-integrità tagħha, ma tkunx falluta, ma tkunx soġġetta għal restrizzjonijiet tal-kompetenza u jekk tagħti l-kunsens tagħha għall-ħatra. Il-prattikant fl-insolvenza jeħtieġlu jkollu l-kompetenza, il-ħiliet u l-esperjenza meħtieġa minn dmirijietu. Dan ma għandux ikollu relazzjoni mad-debitur jew ma’ xi wieħed mill-kredituri li tista’ tixħet f’riskju l-indipendenza tiegħu mid-debitur jew l-imparzjalità tiegħu lejn il-kredituri. Persuna ġuridika ma tistax tinħatar bħala prattikant fl-insolvenza.
Id-dmir tal-prattikant fl-insolvenza, jekk preżenti, huwa li jfassal l-abbozz tal-iskeda ta’ ħlasijiet u jwettaq id-dmirijiet l-oħrajn imposti mill-qorti fuq il-prattikant fl-insolvenza. Meta jfassal l-abbozz tal-iskeda ta’ ħlasijiet, il-prattikant fl-insolvenza għandu jinnegozja mad-debitur u mal-kredituri u jipprovdilhom l-informazzjoni neċessarja dwar l-aġġustament tad-djun, kif ukoll jirriżervalhom opportunità li jippreżentaw dikjarazzjoni dwar il-petizzjoni u dwar l-abbozz tal-iskeda ta’ ħlasijiet. Il-prattikant fl-insolvenza jista’ jinħatar ukoll sabiex jamministra l-likwidazzjoni tal-assi tad-debitur, kif ukoll sabiex jgħaddi l-fondi tal-likwidazzjoni lill-kredituri. Jekk ma jinħatar ebda prattikant fl-insolvenza, id-debitur għandu jkun responsabbli sabiex ifassal abbozz tal-iskeda ta’ ħlasijiet. Il-bidu tal-proċedimenti għall-aġġustament tad-djun ta’ individwu privat huwa kwistjoni li trid tiġi ddeterminata minn qorti. Il-qorti hija responsabbli wkoll sabiex tikkonferma l-iskeda ta’ ħlasijiet.
Id-debitur għandu jżomm it-titolu u d-dritt ta’ pussess għall-assi tiegħu. Madankollu, l-assi kollha tad-debitur li mhumiex ikkunsidrati bħala n-neċessitajiet bażiċi tad-debitur għandhom jintużaw sabiex ikopru d-djun. Id-debitur huwa meħtieġ jipprovdi lill-qorti, lill-kredituri u, jekk jinħatar, lill-prattikant fl-insolvenza, bl-informazzjoni neċessarja kollha dwar kwistjonijiet rilevanti għall-aġġustament tad-djun. Id-debitur għandu jikkontribwixxi wkoll għall-eżekuzzjoni xierqa tal-aġġustament tad-djun.
Soġġett għal ċerti eċċezzjonijiet, il-kreditur għandu d-dritt li juża pretensjoni fi proċediment ta’ falliment għal tpaċija kontra dejn dovut lid‑debitur fil-bidu tal-falliment, anki jekk id-dejn dovut lid-debitur jew il-pretensjoni ma jkunx għadu wasal żmienu. Id-dritt ta’ tpaċija ma japplikax għal pretensjoni li ma tintitolax lill-kreditur għal ħlas milll-patrimonju tal-falliment, u lanqas għal pretensjoni meqjusa inferjuri għal pretensjonijiet oħrajn. Il-kreditur għandu dmir li jforni l-informazzjoni dwar pretensjoni li tkun se tintuża għal tpaċija.
Minkejja interdizzjoni tal-ġbir tad-dejn, kreditur għandu jkollu d-dritt li jpaċi pretensjoni kontra dejn dovut lid-debitur fil-bidu tal-proċedimenti bl-istess kundizzjonijiet bħal dawk fil-proċedimenti ta’ falliment. It-tpaċija għandha tiġi notifikata lill-prattikant fl-insolvenza wkoll. Id-dritt ta’ tpaċija ma japplikax għal tpaċija minn istituzzjoni tal-kreditu kontra fondi li d-debitur ikollu ddepożitati fl-istituzzjoni meta l-interdizzjoni tal-ġbir tidħol fis-seħħ jew wara, jew għal fondi li jkunu fl-istituzzjoni ta’ kreditu f’dak iż-żmien għal trasferiment fil-kont tad-debitur, meta l-kont ikun jista’ jintuża għal pagamenti.
Wara l-bidu tal-aġġustament tad-djun, ma għandha tiġi ordnata ebda miżura li tobbliga lid-debitur jiġbor dejn soġġett għal sospensjoni fuq il-ħlasijiet jew jiggarantixxi l-ħlas tiegħu. Is-sospensjoni tal-ġbir tinkludi wkoll it-tpaċija bejn ir-riċevibbli tad-debitur u d-djun lill-kreditur. Madankollu, din is-sospensjoni ma tapplikax għat-tpaċija ta’ taxxi.
Bħala regola ġenerali, kuntratti li ma jinvolvux riċevibbli soġġetti għall-proċediment ta’ insolvenza għandhom jibqgħu validi u l-istess fit-tipi kollha ta’ proċedimenti ta’ insolvenza.
Jekk, fil-bidu tal-falliment, id-debitur ma jkunx eżegwixxa kuntratt li jkun parti għalih, il-parti kontraenti l-oħra għandha titlob dikjarazzjoni ta’ jekk il-patrimonju tal-falliment huwiex se jieħu impenn għall-eżekuzzjoni tal-kuntratt. Jekk il-patrimonju jiddikjara li se jieħu impenn għall-eżekuzzjoni tal-kuntratt, u jiddepożita garanzija aċċettabbli għall-eżekuzzjoni tal-kuntratt, il-kuntratt ma jistax jiġi tterminat. Madankollu, il-parti kontraenti l-oħra tista’ tittermina l-kuntratt jekk il-kuntratt ikun ta’ xorta personali, jew jekk ikun hemm raġuni speċjali oħra għaliex ma jista’ jkun hemm ebda rekwiżit ieħor sabiex il-parti l-oħra tibqa’ taħt kuntratt mal-patrimonju tal-falliment.
Barra minn hekk, tranżazzjoni individwali tista’ tiġi annullata fuq il-bażi ta’ raġuni għall-irkupru msemmija fl-Att dwar l-Irkupru tal-Assi għal Patrimonju tal-Falliment (Laki takaisinsaannista konkurssipesään 758/1991).
Il-bidu tal-proċedimenti ta’ ristrutturar ma għandu jkollu ebda effett fuq l-impenji eżistenti tad-debitur, sakemm ma jkunx stipulat mod ieħor mil-liġi. Ftehim ta’ lokazzjoni jew ta’ lokazzjoni ta’ kreditu li bih id-debitur ikun il-lokatarju jista’ jiġi tterminat mid-debitur sabiex jintemm xahrejn wara li tiġi nnotifikata t-terminazzjoni. Persuna li qabel il-bidu tal-proċedimenti tkun ħadet impenn għal eżekuzzjoni kuntrattwali favur id-debitur iżda li ma tkunx lestiet l-eżekuzzjoni qabel il-bidu tal-proċedimenti, għandha tkun intitolata għal kumpens għall-eżekuzzjoni tagħha, jekk l-eżekuzzjoni tkun tista’ titqies bħala parti regolari mill-attivitajiet tad-debitur. Jekk il-kwistjoni tikkonċerna tip ieħor ta’ kuntratt konkluż qabel il-bidu tal-proċedimenti u jekk id-debitur fi żmien il-bidu tal-proċedimenti ma jkunx issodisfa l-obbligu ta’ ħlas tiegħu skont il-kuntratt, il-prattikant fl-insolvenza għandu, fuq it-talba tal-parti l-oħra, jiddikjara jekk id-debitur huwiex se jirrispetta l-parti tiegħu tal-kuntratt. Jekk it-tweġiba hija negattiva jew jekk din ma tingħatax fi żmien raġonevoli, il-parti l-oħra jkollha d-dritt li tħassar il-ftehim. Ftehim li bih id-debitur jagħmel pagament fuq il-bażi ta’ dejn ta’ ristrutturar jew b’rabta ma’ dan għandu jkun null, sakemm l-obbligu li jagħmel il-pagament ma jkunx ibbaża fuq il-programm ta’ ristrutturar approvat.
Jekk impjegatur ikun soġġett għall-proċedura ta’ ristrutturar, l-impjegatur għandu jkun intitolat li jittermina l-kuntratt ta’ impjieg indipendentement mid-durata tiegħu b’avviż minn xahrejn qabel taħt ċerti kundizzjonijiet.
Tranżazzjoni li tista’ titreġġa’ lura jekk tkun ġiet ippreżentata applikazzjoni għal falliment minflok applikazzjoni għal ristrutturar tista’ titreġġa’ lura fuq it-talba tal-kreditur fil-proċedimenti ta’ ristrutturar għall-istess raġunijiet bħal dawk ipprovduti fl-Att dwar l-Irkupru tal-Assi għal Patrimonju tal-Falliment.
Id-debitur għandu jċedi assi li ma jagħmlux parti min-neċessitajiet bażiċi tiegħu u li nkisbu fuq il-bażi ta’ skema ta’ ħlas parjzali jew ta’ lokazzjoni b’opzjoni ta’ xiri. Id-debitur huwa intitolat jittermina kuntratt ta’ kiri meta d-debitur ikun il-kerrej, jew li jittermina xi tip ieħor ta’ kuntratt konkluż minn konsumatur jew ta’ skema ta’ lokazzjoni b’opzjoni ta’ xiri b’effett minn xahrejn wara li tiġi nnotifikata t-terminazzjoni. Persuna li qabel il-bidu tal-proċedimenti tkun ħadet impenn għal eżekuzzjoni kuntrattwali favur id-debitur iżda ma li tkunx lestiet l-eżekuzzjoni qabel il-bidu tal-proċedimenti, għandha tkun intitolata għal kumpens għall-eżekuzzjoni tagħha, jekk l-eżekuzzjoni tkun tista’ titqies bħala parti regolari mill-attivitajiet tad-debitur. Kuntratt bl-effett ta’ obbligazzjoni fuq id-debitur fuq il-bażi tal-aġġustament tad-djun jew b’rabta ma’ dan għandu jkun null, sakemm l-obbligazzjoni ma tkunx ġiet stipulata fl-iskeda ta’ ħlasijiet jew sakemm ma tkunx ibbażata fuq il-liġi.
Tranżazzjoni li tista’ titreġġa’ lura jekk tkun ġiet ippreżentata applikazzjoni għal falliment minflok applikazzjoni għal aġġustament tad-djun tista’ titreġġa’ lura fuq it-talba tal-kreditur fil-proċedimenti ta’ aġġustament tad-djun għall-istess raġunijiet bħal dawk ipprovduti fl-Att dwar l-Irkupru tal-Assi għal Patrimonju tal-Falliment.
Wara l-bidu tal-falliment, ma tistax tinfetaħ kawża kontra l-patrimonju tal-falliment għall-fini ta’ kisba ta’ raġuni għall-infurzar li tikkonċerna pretensjoni fi proċedimenti ta’ falliment, u ma għandha titwettaq ebda miżura ta’ infurzar fuq l-assi tal-patrimonju tal-falliment għall-ġbir fuq pretensjoni fi proċedimenti ta’ falliment. Madankollu, kreditur protett b’kollateral jista’ jiftaħ kawża għall-ġbir fuq il-pretensjoni mill-kollateral.
Bħala regola ġenerali, wara l-bidu tal-proċedimenti ta’ ristrutturar, id-debitur huwa soġġett għal interdizzjoni tal-ħlas lura u l-kredituri huma soġġetti għal interdizzjoni ta’ ġbir tad-dejn, jiġifieri ma għandha tiġi ordnata ebda miżura li tobbliga lid-debitur jiġbor fuq dejn ta’ ristrutturar jew jiggarantixxi l-ħlas tiegħu. F’ċerti każijiet, kreditur garantit jista’ jitlob lill-qorti tagħti lill-kreditur il-permess sabiex juża l-garanzija bl-għan li jikseb pagament. Dan jista’ jkun possibbli, pereżempju, jekk ikun ċar li, fid-dawl tal-arranġamenti ta’ ristrutturar, ma jkunx hemm bżonn li l-proprjetà miżmuma bħala garanzija titħalla fil-pussess tad-debitur. Bħala regola ġenerali, wara li jinbdew il-proċedimenti, ma għandhomx jiġu ordnati miżuri ta’ prekawzjoni bbażati fuq deċiżjonijiet uffiċjali kontra d-debitur.
Bħal fil-proċedimenti ta’ ristrutturar, fil-proċedimenti ta’ aġġustament tad-djun, il-kreditur huwa soġġett għal sospensjoni fuq il-ġbir tad-dejn. Meta dejn ikun jaqa’ taħt l-ambitu tas-sospensjoni fuq il-ħlasijiet, ma għandha tiġi ordnata ebda miżura li tobbliga lid-debitur jiġbor dejn soġġett għall-pagament jew jiggarantixxi l-ħlas tiegħu. Ma għandha tiġi ordnata ebda miżura li tobbliga lid-debitur jiġbor dejn soġġett għall-pagament jew jiggarantixxi l-ħlas tiegħu. Barra minn hekk, il-penali għall-ħlas tardiv ma għandhomx japplikaw għad-debitur. Madankollu, f’ċerti każijiet, kreditur garantit jista’ jitlob sabiex il-qorti tagħti lill-kreditur il-permess sabiex juża l-garanzija bl-għan li jikseb pagament. Dan jista’ jkun possibbli, pereżempju, jekk l-assi li jservu bħala l-kollateral ma jitqisux li huma neċessitajiet bażiċi tad-debitur jew jekk id-debitur ma jkollux bżonn l-assi sabiex iwettaq in-negozju tiegħu.
Il-kreditur jista’ jiftaħ kawża jew iniedi proċedimenti oħrajn sabiex iżomm id-dritt tiegħu ta’ infurzar jew ta’ kisba ta’ bażi għall-infurzar. Bħala regola ġenerali, minkejja d-dispożizzjonijiet dwar l-interdizzjonijiet relatati mal-bidu tal-aġġustament tad-djun, il-kreditur jista’ jitlob ukoll ordni għal miżuri ta’ prekawzjoni u l-infurzar ta’ ordni bħal din.
Malli jibda l-falliment, id-debitur għandu jitlef l-awtorità tiegħu fuq l-assi tal-patrimonju tal-falliment favur l-amministratur tal-patrimonju. B’konsegwenza ta’ dan, il-patrimonju tal-falliment għandu jkollu dritt li jassumi l-istatus ta’ parti fi kwistjonijiet li jikkonċernaw l-assi li jappartjenu għall-patrimonju tal-falliment: il-patrimonju għandu jiġi riżervat l-opportunità li jkompli l-proċeduri pendenti tal-qorti bejn id-debitur u partijiet terzi li jikkonċernaw l-assi tal-patrimonju tal-falliment. Jekk il-patrimonju ma jużax din l-opportunità, id-debitur jista’ jkompli l-proċedimenti. B’mod simili, il-patrimonju tal-falliment għandu jiġi riżervat opportunità sabiex ikompli l-proċeduri tal-qorti li jikkonċernaw pretensjoni pendenti f’falliment kontra d-debitur. Jekk il-patrimonju jonqos milli jwieġeb għall-azzjoni, u d-debitur ma jkunx lest li jkompli l-proċedimenti, ir-rikorrent jista’ jitlob li l-każ jiġi deċiż.
Id-debitur għandu jibqa’ intitolat li jeżerċita d-dritt ta’ azzjoni tiegħu fi proċeduri tal-qorti jew fi proċedimenti korrispondenti meta jkun parti, sakemm il-prattikant fl-insolvenza ma jiddeċidix li jieħu impenn li jeżerċita d-dritt ta’ azzjoni tad-debitur. Tapplika l-istess dispożizzjoni għal proċeduri tal-qorti jew għal proċedimenti oħrajn li jsiru pendenti wara l-bidu tal-proċedimenti ta’ ristrutturar.
Il-prattikant fl-insolvenza għandu d-dritt li jippreżenta pretensjonijiet u li jiftaħ proċedimenti l-qorti jew proċedimenti korrispondenti oħrajn f’isem id-debitur, kif ukoll li jeżerċita d-dritt ta’ azzjoni tad-debitur fil-proċedimeneti. Barra minn hekk, il-prattikant fl-insolvenza jista’ jaċċetta n-notifika f’isem id-debitur.
Il-bidu tal-aġġustament tad-djun ma għandux jaffettwa l-proċeduri pendenti tal-qorti, jew id-dritt ta’ azzjoni tad-debitur fil-proċedimenti.
Il-kreditur jista’ japplika għal dikjarazzjoni ta’ falliment.
Il-kredituri jeżerċitaw awtorità suprema fuq patrimonju fil-falliment. L-awtorità fil-patrimonju tal-falliment għandha tiġi eżerċitata mill-kredituri dment li l-liġi ma tistipulax li l-kwistjoni trid tiġi deċiża jew ittrattata mill-amministratur tal-patrimonju. Barra minn hekk, il-kredituri jistgħu jżommu l-awtorità fir-rigward ta’ kwistjonijiet tal-amministrazzjoni attwali tal-patrimonju, jew jassenjaw parti mill-awtorità tagħhom lill-amministratur tal-patrimonju. Id-dritt ta’ eżerċitar tal-awtorità tal-kredituri għandu jappartjeni għal dawk il-kredituri li għandhom pretensjoni fi proċedimenti ta’ falliment kontra d-debitur u li ppreżentaw il-pretensjoni tagħhom. L-awtorità tal-kredituri f’falliment għandha tibda meta jibda l-falliment u tintemm meta jintemm il-falliment.
L-iktar korp importanti għat-teħid ta’ deċiżjonijiet huwa l-laqgħa tal-kredituri, iżda jistgħu jiġu applikati wkoll proċeduri oħrajn għat‑teħid ta’ deċiżjonijiet. Il-kredituri jistgħu jistabbilixxu wkoll kumitat tal-kredituri sabiex jaġixxi bħal dan f’negozjati u korp ta’ kollegament bejn l-amministratur tal-patrimonju u l-kredituri. Is-setgħat tal-vot tal-kredituri għandhom jiġu ddeterminati fuq il-bażi tal-pretensjoni attwali tagħhom fil-falliment. Id-deċiżjoni tal-laqgħa tal-kredituri għandha tkun ikkostitwita mill-opinjoni li jkollha l-appoġġ ta’ dawk il-kredituri li s-setgħa tal-vot totali tagħhom tkun iktar minn nofs dik tal-kredituri kollha li jieħdu sehem fil-vot. Fi proċeduri alternattivi għat-teħid ta’ deċiżjonijiet, il-voti għandhom jingħaddu fuq il-bażi tas-setgħat tal-vot tal-kredituri li jesprimu pożizzjoni.
Il-kreditur jista’ japplika għal proċedimenti ta’ ristrutturar.
Jista’ jinħatar kumitat tal-kredituri bħala r-rappreżentant konġunt tal-kredituri. Il-kumitat għandu jirrappreżenta lill-gruppi kollha tal-kredituri, u d-dmirijiet tiegħu huma li jassisti lill-prattikant fl-insolvenza fl-eżekuzzjoni ta’ dmirijietu u li jissorvelja l-attivitajiet tal-prattikant fl-insolvenza għan-nom tal-kredituri. Il-kumitat għandu jieħu d-deċiżjonijiet tiegħu permezz ta’ maġġoranza sempliċi.
Meta jħejji l-abbozz tal-programm ta’ ristrutturar, il-prattikant fl-insolvenza għandu jinnegozja mal-kumitat tal-kredituri u, jekk ikun hemm bżonn, mal-kredituri individwali. Barra minn hekk, il-kredituri jew il-gruppi ta’ kredituri li t-talbiet tagħhom jaqbżu l-limitu stabbilit mil-liġi huma intitolati li jipproponu abbozz tal-programm ta’ ristrutturar. Ladarba jitfassal l-abbozz tal-programm ta’ ristrutturar, dan jingħadda lill-kredituri għall-approvazzjoni. F’każ li ma jkun hemm ebda ostaklu għall-approvazzjoni tal-programm, il-programm jista’ jiġi approvat bl-aċċettazzjoni tal-kredituri kollha, bl-aċċettazzjoni tal-maġġoranzi fil-gruppi ta’ kredituri u, f’ċerti ċirkustanzi, anki mingħajr l-aċċettazzjoni tal-maġġoranza fil-gruppi ta’ kredituri kollha.
Il-kreditur ma jistax japplika għal aġġustament tad-djun ta’ individwu privat. Madankollu, bħala regola ġenerali, qabel ma jippreżenta petizzjoni għall-aġġustament tad-djun, id-debitur għandu jiddetermina jekk hemmx possibbiltà li jinnegozja soluzzjoni mal-kredituri. F’konformità mal-prattiki stabbiliti dwar l-ikkreditar u l-ġbir tad-dejn, il-kreditur għandu jikkoopera sabiex tinstab soluzzjoni.
Il-kredituri għandhom jiġu pprovduti bl-opportunità li jippreżentaw dikjarazzjoni dwar il-petizzjoni ta’ aġġustament tad-djun u dwar l-abbozz tal-iskeda ta’ ħlasijiet. Meta jkun hemm bżonn, il-kredituri għandhom jipprovdu dettalji dwar il-pretensjoni tagħhom bil-miktub. Skeda approvata ta’ ħlasijiet tista’ tiġi emendata fuq it-talba tal-kreditur, jew jista’ jiġi ordnat li din titħalla tiskadi fuq il-bażi ta’ ċerti raġunijiet.
L-assi tal-patrimonju tal-falliment għandhom ikunu ġestiti bl-attenzjoni u bil-prattiċità dovuti. Wieħed mid-dmirijiet tal-amministratur tal-patrimonju huwa li jara li jinbiegħu l-assi li jappartjenu għall-patrimonju. Il-patrimonju tal-falliment għandu jillikwida l-assi tal-patrimonju bl-iktar mod vantaġġjuż għall-patrimonju, sabiex ir-riżultat tal-bejgħ ikun l-aħjar wieħed possibbli. Kollateral li jappartjeni għall-patrimonju jista’ jinbiegħ biss jekk il-kreditur protett mill-kollateral jagħti l-kunsens tiegħu għall-bejgħ jew jekk il-qorti tagħti permess għal dan. Assi li jappartjenu għall-patrimonju tal-falliment ma jistgħux jiġu ttrasferiti lill-amministratur tal-patrimonju, jew lil assistenti tal-amministratur tal-patrimonju jew lil persuni konnessi mal-amministratur tal-patrimonju jew ma’ assistent.
Ristrutturar u aġġustament tad-djun
Id-drittijiet tal-prattikant fl-insolvenza huma limitati għad-dritt li jkollu aċċess għall-informazzjoni meħtieġa sabiex jissodisfa l-obbligi tal-prattikant fl-insolvenza. Id-debitur għandu jżomm it-titolu u d-dritt tal-pussess għall-assi tiegħu u l-prattikant fl-insolvenza ma għandu jkollu ebda dritt li juża jew jittrasferixxi assi tad-debitur. Minkejja dan, fi proċedimenti ta’ aġġustament tad-djun, il-prattikant fl-insolvenza jista’ jiġi ordnat jillikwida l-assi u jeżegwixxi miżuri u arranġamenti relatati, kif ukoll jgħaddi l-fondi li jirriżultaw lill-benefiċjarji.
Pretensjoni fi proċedimenti ta’ falliment tfisser dejn dovut mid-debitur u bbażat fuq bażi ġuridika li tirriżulta qabel ma jkun beda l-falliment. Barra minn hekk, pretensjonijiet iggarantiti b’kollateral u pretensjonijiet li l-bażi jew l-ammont tagħhom ikun kundizzjonali, ikkontestat jew mhux ċar għal xi raġuni oħra lkoll jgħoddu bħala pretensjonijiet fil-proċedimenti ta’ falliment. F’relazzjoni kontinwa ta’ dejn, il-parti tad-dejn mill-perjodu ta’ qabel ma beda l-falliment għandha titqies bħala pretensjoni fil-proċedimenti ta’ falliment.
Pretensjonijiet li jirriżultaw wara l-bidu tal-falliment huma kkunsidrati bħala spejjeż amministrattivi, jiġifieri dejn tal-patrimonju tal-falliment li jitħallas bis-sħiħ billi jintużaw l-assi tal-patrimonju.
Djun li jirriżultaw wara l-preżentazzjoni tal-applikazzjoni għandhom jitħallsu lura malli jsiru dovuti. L-istess japplika għal miżati, għal tariffi u għal spejjeż operazzjonali oħrajn fuq il-bażi ta’ relazzjoni kuntrattwali kontinwa jew ta’ kuntratt kontinwu fuq l-użu jew fuq il-pussess, sa fejn dawn ikunu relatati mal-perjodu ta’ wara l-preżentazzjoni tal-applikazzjoni.
L-aġġustament tad-djun ikopri d-djun kollha tad-debitur li kienu jeżistu qabel ma beda l-aġġustament tad-djun. Dan jinkludi obbligazzjonijiet ta’ titoli u djun li huma kundizzjonali, kontenzjużi jew indefiniti b’xi mod ieħor rigward l-ammont jew il-bażi tagħhom, kif ukoll l-imgħax fuq dawn id-djun li jkun dovut bejn il-bidu tal-aġġustament tad-djun u l-konferma tal-iskeda ta’ ħlasijiet, u l-ispejjeż tal-ġbir u tal-infurzar fuq it-tali djun, meta jkunu ordnati pagabbli mid-debitur.
Djun barra mill-aġġustament tad-djun għandhom jitħallsu lura malli jsiru dovuti.
Sabiex ikun intitolat għal żborż, kreditur għandu jippreżenta pretensjoni dwar il-falliment bil-miktub (ittra tal-preżentata), billi jibgħatha lill-amministratur tal-patrimonju mhux iktar tard mid-data tal-preżentata. L-ittra tal-preżentata għandha tindika, pereżempju, l-ammont ta’ kapital tal-pretensjoni, l-imgħax dovut u l-bażi għall-pretensjoni u għall-imgħax. Il-preżentata tista’ tiġi riveduta jew issupplimentata wara d-data tal-preżentata wkoll. Pretensjoni tista’ tiġi ppreżentata b’mod retroattiv ukoll jekk il-kreditur iħallas lill-patrimonju tal-falliment miżata addizzjonali, sakemm ma jkunx hemm skuża valida għaliex ma ppreżentax il-pretensjoni sad-data tal-preżentata. L-amministratur tal-patrimonju jista’ jieħu pretensjoni fi proċedimenti ta’ falliment f’kunsiderazzjoni fl-abbozz tal-lista tal-iżborż mingħajr preżentata, jekk ma jkun hemm ebda kontestazzjoni dwar il-bażi u l-ammont tal-pretensjoni.
L-amministratur tal-patrimonju għandu jivverifika l-leġittimità tal-pretensjonijiet ippreżentati u l-ordni ta’ klassifikazzjoni ta’ preċedenza possibbli tagħhom. Il-pretensjonijiet li jagħtu dritt ta’ żborż għandhom ikunu indikati fl-abbozz tal-lista tal-iżborż. L-amministratur tal-patrimonju, kreditur jew id-debitur jista’ jikkontesta pretensjoni fl-abbozz tal-lista tal-iżborż. Il-kontestazzjoni kontra l-pretensjoni trid tkun iddettaljata u akkumpanjata minn raġunijiet għall-kontestazzjoni. Meta l-pretensjoni ta’ kreditur tkun ġiet ikkontestata, l-amministratur tal-patrimonju għandu jirriżerva għall-kreditur opportunità li jinstema’ fuq il-kontestazzjoni u li jippreżenta evidenza li ssostni l-pretensjoni tiegħu. Pretensjoni li ma tiġix ikkontestata fil-ħin għandha tiġi kkunsidrata aċċettata.
Wara dan, l-amministratur tal-patrimonju għandu jħejji lista tal-iżborż billi jieħu f’kunsiderazzjoni l-kontestazzjonijiet u d-dikjarazzjonijiet u jippreżenta l-lista għaċ-ċertifikazzjoni mill-qorti. Il-qorti għandha tisma’ l-kontestazzjonijiet u tilwimiet oħrajn. Jekk kontestazzjoni ma tistax tiġi deċiża fis-seduta, ikollha tiġi deċiża b’mod separat fi proċedura ċivili. Finalment, il-qorti għandha tiċċertifika l-lista tal-iżborż.
Id-debitur għandu jehmeż dikjarazzjoni dwar il-kredituri, id-djun u l-kollateral tagħhom mal-applikazzjoni tiegħu għall-bidu ta’ proċedimenti ta’ ristrutturar. Meta l-qorti toħroġ l-ordni dwar il-bidu tal-proċedimenti ta’ ristrutturar, għandha tistabbilixxi data li sa din il-kredituri jridu jiddikjaraw il-pretensjonijiet tagħhom bil-miktub lill-amministratur jekk dawn il-pretensjonijiet ivarjaw minn dawk irrapportati mid-debitur.
Meta l-abbozz tal-programm ta’ ristrutturar jiġi riċevut mill-qorti, il-qorti għandha tirriżerva lill-partijiet għal tilwima opportunità li jiddikjaraw bil-miktub lill-prattikant fl-insolvenza l-oġġezzjonijiet tagħhom għall-pretensjonijiet imsemmijin fl-abbozz, kif ukoll opportunità li jippreżentaw dikjarazzjoni bil-miktub dwar l-abbozz fi ħdan perjodu stabbilit, jew tħarrek lit-tali partijiet sabiex jinstemgħu mill-qorti. Kemm il-prattikant fl-insolvenza kif ukoll id-debitur jistgħu jippreżentaw oġġezzjonijiet f’isem id-debitur. L-oġġezzjonijiet għandhom jiġu kkunsidrati u l-każ għandu jiġi deċiż flimkien mal-kunsiderazzjoni tal-abbozz, jekk ikun possibbli, jew inkella l-każ jista’ jiġi deċiż fi proċedimenti ġudizzjarji separati. Ladarba l-qorti tkun ħadet deċiżjoni dwar ristrutturar tad-dejn mhux ċar, il-persuna li ħejjiet l-abbozz tista’ tingħata opportunità sabiex tirrettifika, tirrevedi jew tissupplimenta l-abbozz. Wara dan, il-kredituri għandhom jivvotaw dwar l-abbozz tal-programm ta’ ristrutturar.
Bħala regola ġenerali, dejn matul il-proċedimenti ta’ ristrutturar li ma jkunux ġew iddikjarati mid-debitur jew mill-kreditur, u li ma nġibditx l-attenzjoni tal-prattikant fl-insolvenza lejhom qabel l-approvazzjoni tal-programm ta’ ristrutturar, għandhom jiskadu mal-approvazzjoni tal-programm ta’ ristrutturar.
Meta toħroġ l-ordni dwar il-bidu tal-aġġustament tad-djun, il-qorti għandha tibgħat kopji tal-ordni tal-qorti, tal-petizzjoni u tal-abbozz tal-iskeda ta’ ħlasijiet tad-debitur lill-kredituri. Il-qorti għandha tistabbilixxi wkoll skadenza għan-notifiki bil-miktub tal-kredituri dwar l-ammont tad-djun aġġustabbli, jekk dawn ikunu differenti minn dawk iddikjarati mid-debitur, kif ukoll skadenza għad-dikjarazzjonijiet bil-miktub tal-kredituri dwar il-petizzjoni u l-abbozz tal-iskeda ta’ ħlasijiet tad-debitur u għall-oġġezzjonijiet possibbli għad-djun inklużi fl-abbozz.
L-oġġezzjonijiet għandhom jiġu ttrattati b’rabta mal-proċedura ta’ aġġustament tad-djun u jiġu deċiżi fl-iskeda ta’ ħlasijiet jekk dan ikun possibbli mingħajr ma jiġi kkawżat dewmien sostanzjali fl-aġġustament tad-djun. Inkella, il-qorti għandha tiddikjara li l-każ għandu jiġi deċiż f’kawża separata jew fi proċedimenti oħrajn. Wara dan, l-iskeda ta’ ħlasijiet tista’ tiġi kkonfermata, dment li jiġi approvat l-aġġustament tad-djun għad-debitur.
L-iskeda ta’ ħlasijiet tista’ tiġi emendata bil-petizzjoni tad-debitur jew ta’ kreditur jekk wara l-konferma tal-iskeda ta’ ħlasijiet isir magħruf li hemm dejn aġġustabbli. Jekk dejn aġġustabbli jirriżulta wara li tkun intemmet l-iskeda ta’ ħlasijiet, id-debitur għandu jħallas lura d-dejn sal-ammont li kien jiġi allokat lill-kreditur li kieku d-dejn kien inkluż fl-iskeda ta’ ħlasijiet.
Bħala regola ġenerali, fit-tipi kollha ta’ proċedimenti ta’ insolvenza, il-pretensjonijiet huma kkunsidrati ugwali, jiġifieri kull kreditur għandu dritt ugwali li jirċievi ħlas mill-fondi żborżati b’mod proporzjonat għall-pretensjoni tiegħu. L-eċċezzjonijiet għal din ir-regola jikkonċernaw id-dispożizzjonijiet dwar il-preċedenza u l-inqas prijorità tal-pretensjonijiet.
L-iżborż lill-kredituri fil-falliment għandu jitħallas skont il-lista tal-iżborż iċċertifikata. Id-dispożizzjonijiet dwar il-prijoritizzazzjoni tal-pretensjonijiet fi proċedimenti ta’ falliment f’sitwazzjonijiet li fihom l-assi tad-debitur ma jkunux biżżejjed sabiex ikopru l-pretensjonijiet kollha huma stipulati fl-Att dwar il-Prijorità tal-Pretensjonijiet (Laki velkojien maksunsaantijärjestyksestä 1578/1992).
Pretensjoni garantita b’kollateral jew bi dritt ta’ żamma hija pretensjoni bi preċedenza, hekk kif inhuma wkoll pretensjonijiet li jirriżultaw b’rabta mar-ristrutturar ta’ intrapriża, mal-manteniment pagabbli għal minorenni u mal-ipoteki tan-negozju. Pretensjonijiet li huma subordinati għal pretensjonijiet oħrajn, u l-klassifikazzjoni reċiproka tagħhom, huma speċifikati minn dispożizzjonijiet separati. Pretensjonijiet bħal dawn jinkludu, pereżempju, l-imgħax u l-penali għall-ħlas tardiv relatati ma’ pretensjoni mingħajr preċedenza dovuta sa mill-bidu tal-falliment, u miżati oħrajn ibbażati fuq il-liġi pubblika bħal multi u ħlasijiet ta’ penali.
Kredituri li, barra mill-proċedimenti ta’ ristrutturar, ikollhom dritt ugwali għall-ħlas tal-pretensjoni tagħhom għandu jkollhom status ugwali fl-arranġamenti tad-dejn fi ħdan il-programm ta’ ristrutturar. Madankollu, jista’ jiġi pprovdut fil-programm ta’ ristrutturar li l-kredituri bi pretensjonijiet żgħar għandhom jirċievu ħlas sħiħ.
Għal djun garantiti jistgħu jiġu applikati biss miżuri ta’ arranġament tad-djun limitati, peress li l-kapital ta’ dejn garantit ma jistax jitnaqqas. L-arranġament tad-djun ma għandux jaffettwa l-eżistenza jew il-kontenut ta’ dritt ta’ garanzija reali ta’ kreditur. Fl-arranġament tad-djun, l-imgħax u spejjeż oħrajn tal-kreditu dovuti matul il-proċedimenti ta’ ristrutturar għad-djun ta’ ristrutturar li mhumiex djun garantiti għandhom jitqiesu li huma d-djun bl-inqas prijorità.
Il-fondi disponibbli tad-debitur u l-fondi mil-likwidazzjoni tal-assi tiegħu għandhom jinqasmu bejn id-djun ordinarji b’mod proporzjonat għall-ammont tagħhom. Il-miżuri ta’ aġġustament tad-djun kollha disponibbli jistgħu jiġu applikati għad-dejn ordinarju, iżda l-obbligu ta’ ħlas li jikkonċerna djun garantiti ma jistax jitneħħa. L-arranġament tad-djun ma għandux jaffettwa l-eżistenza jew il-kontenut ta’ dritt ta’ garanzija reali ta’ kreditur. Għandu jintuża l-inqas mekkaniżmu detrimentali għall-kreditur li jibqa’ suffiċjenti sabiex tiġi rimedjata s-sitwazzjoni finanzjarja tad-debitur. L-aħħar obbligazzjonijiet li għandhom jiġu allokati bħala ħlas mill-fondi disponibbli u mill-fondi tal-likwidazzjoni tad-debitur huma d-djun li jkunu subordinati li kieku d-debitur jiġi ddikjarat fallut u l-imgħax dovut bejn il-bidu tal-aġġustament tad-djun u l-konferma tal-iskeda ta’ ħlasijiet.
Il-proċedimenti ta’ falliment quddiem il-qorti jintemmu billi tiġi stabbilita l-lista tal-allokazzjoni. Il-falliment jintemm ladarba l-kredituri jkunu approvaw is-saldu finali tal-kontijiet. L-amministratur tal-patrimonju għandu jħejji saldu finali tal-kontijiet ladarba jingħata kont lill-patrimonju tal-falliment u jiġu likwidati l-assi li jappartjenu għall-patrimonju. Is-saldu finali tal-kontijiet jista’ jitfassal anki jekk il-patrimonju ma jkunx ikkunsidrat f’parti minnu, għaliex il-kollateral, jew assi oħrajn b’valur baxx, ma jkunux inbiegħu jew għaliex pretensjoni fi proċedimenti ta’ falliment jew parti insinifikanti mill-pretensjonijiet ma tkunx ċara.
Rikonċiljazzjoni, li tikkonkludi l-proċedimenti ta’ falliment, tista’ tiġi stabbilita f’falliment jekk ir-rikonċiljazzjoni tkun appoġġjata mid-debitur u mill-maġġoranza tal-kredituri. Biċ-ċertifikazzjoni ta’ rikonċiljazzjoni, il-ħatra tal-amministratur tal-patrimonju u tal-awtorità tal-kredituri fil-falliment għandhom jintemmu.
Il-qorti għandha toħroġ ordni dwar l-iskadenza tal-falliment, jekk il-fondi tal-patrimonju tal-falliment ma jkunux biżżejjed għall-kostijiet tal-proċedimenti ta’ falliment jew il-kontinwazzjoni tal-falliment ma tkunx prattikabbli għal xi raġuni oħra. Madankollu, ma għandha tinħareġ ebda ordni tal-qorti dwar l-iskadenza tal-falliment jekk il-falliment ikun se jkompli taħt riċevitura pubblika. Ir-raġunijiet għall-kontinwazzjoni tal-falliment taħt riċevitura pubblika jistgħu jinkludu, pereżempju, ħtieġa li d-debitur jiġi skrutinizzat. Ir-riċevitura pubblika tintemm bis-saldu finali tal-kontijiet.
Il-falliment jista’ jiġi ordnat li jitreġġa’ lura għal raġuni valida fi żmien tmint ijiem mill-ordni ta’ falliment.
L-obbligazzjoni għad-djun għandha tkompli anki wara l-falliment. Id-debitur ma għandux jiġi rilaxxat mill-obbligazzjoni għal dawk id-djun f’falliment li ma jkunux tħallsu lura bis-sħiħ fil-falliment.
Il-proċedura tal-qorti fuq ir-ristrutturar tintemm bl-approvazzjoni tal-programm ta’ ristrutturar. L-approvazzjoni tal-programm tirritorna lid-debitur il-libertà tal-azzjoni tiegħu u ttemm l-effetti legali relatati mal-ftuħ tal-proċedimenti, bħall-projbizzjoni tal-ħlasijiet u tal-ġbir tad-dejn. Wara l-approvazzjoni tal-programm ta’ ristrutturar, il-patti tad-djun tar-ristrutturar għandhom jiġu regolati mill-programm ta’ ristrutturar u, bħala regola ġenerali, kwalunkwe dejn tar-ristrutturar mhux magħruf għandu jiskadi.
Il-qorti, fuq talba tas-superviżur jew ta’ kreditur, tista’ tordna sabiex il-programm ta’ ristrutturar jiskadi jekk id-debitur jikser il-programm u l-ksur ma jkunx wieħed żgħir. Il-programm ta’ ristrutturar għandu jiskadi wkoll jekk id-debitur jiġi ddikjarat fallut qabel ma jiġi konkluż il-programm. Il-qorti tista’ tordna wkoll li arranġament tad-dejn fil-programm ta’ ristrutturar li jappartjeni għal ċertu kreditur jiskadi, pereżempju, jekk id-debitur ikun ittraskura b’mod materjali l-obbligi tiegħu lill-kreditur skont il-programm. Wara l-iskadenza, il-kreditur għandu jkollu l-istess drittijiet li kellu qabel l-approvazzjoni tal-programm ta’ ristrutturar.
Mal-konklużjoni tal-programm ta’ ristrutturar, is-superviżur jew, jekk ma jkunx hemm superviżur, id-debitur għandu jippreżenta rapport finali dwar l-implimentazzjoni tal-programm.
Il-proċedura tal-qorti dwar l-aġġustament tad-djun tintemm ladarba l-qorti tikkonferma l-iskeda ta’ ħlasijiet. Wara l-konferma tal-iskeda ta’ ħlasijiet, il-patti tad-djun aġġustabbli għandhom jiġu regolati mill-iskeda ta’ ħlasijiet. L-obbligi ta’ ħlas stabbiliti fl-iskeda ta’ ħlasijiet għandhom ikunu vinkolanti għad-debitur sakemm jiġu ssodisfati l-obbligi speċifikati kollha. Indipendentement minn tmiem l-iskeda ta’ ħlasijiet, l-obbligazzjonijiet tad-debitur speċifikati f’din għandhom jibqgħu fis-seħħ jekk ma jkunux ġew issodisfati. Id-debitur ma għandux jiġi rilaxxat mill-ħlas lura tad-djun li jifdal sakemm jiġu ssodisfati l-obbligi kollha stipulati fl-iskeda ta’ ħlasijiet.
L-iskeda ta’ ħlasijiet għandha tiskadi jekk id-debitur jiġi ddikjarat fallut qabel ma tiġi konkluża l-iskeda. Fuq it-talba tad-debitur jew ta’ kreditur, il-qorti tista’ tordna l-iskadenza tal-iskeda ta’ ħlasijiet, jekk id-debitur ikun ittraskura l-obbligi tiegħu kif stipulati mil-liġi. Wara l-iskadenza, il-kreditur għandu jkollu l-istess drittijiet li kellu qabel l-aġġustament tad-djun.
L-obbligazzjoni għad-djun għandha tkompli wara l-falliment ukoll: id-debitur jibqa’ obbligat għal dawk id-djun f’falliment li ma jitħallsux lura bis-sħiħ matul il-falliment.
Il-kredituri għandhom id-dritt li jirċievu ħlas għall-pretensjonijiet tagħhom elenkati fil-programm ta’ ristrutturar, u r-ristrutturar ma għandux jintemm sakemm jiġu ssodisfati l-obbligi tal-programm. B’hekk, wara l-konklużjoni tal-programm, il-kredituri ma jibqax ikollhom dritt li jirċievu ħlasijiet.
Il-patti tad-djun aġġustabbli għandhom jiġu regolati mill-iskeda ta’ ħlasijiet. Għandha tiġi ddeterminata durata għall-iskeda ta’ ħlasijiet. Indipendentement minn tmiem l-iskeda ta’ ħlasijiet, l-obbligazzjonijiet tad-debitur stabbiliti f’din għandhom jibqgħu fis-seħħ sakemm jiġu ssodisfati. Wara l-konklużjoni tal-iskeda ta’ ħlasijiet, il-kredituri ma jibqax ikollhom dritt li jirċievu ħlasijiet.
L-ispejjeż tal-proċedimenti ta’ falliment għandhom jikkonsistu fil-miżati tal-qorti imposti fuq il-proċedura, fil-miżata tal-amministratur tal-patrimonju u fl-ispejjeż l-oħrajn li jirriżultaw mill-iskrutinju u mill-amministrazzjoni tal-patrimonju.
L-ispejjeż tal-proċedimenti ta’ falliment għandhom ikunu koperti mill-fondi tal-patrimonju tal-falliment. Jekk il-fondi tal-patrimonju tal-falliment ma jkunux biżżejjed għall-ispejjeż, kreditur jista’ jassumi responsabbiltà għall-ispejjeż sabiex jevita skadenza tal-falliment.
Il-qorti tista’ tiddeċiedi wkoll li l-falliment għandu jkompli taħt riċevitura pubblika, jekk din titqies iġġustifikata, pereżempju, minħabba l-mezzi insuffiċjenti tal-patrimonju tal-falliment. F’każ bħal dan, il-ħatra tal-amministratur tal-patrimonju u tal-awtorità tal-kredituri fil-falliment għandhom jintemmu. L-ispejjeż tal-proċedimenti ta’ falliment li jirriżultaw mir-riċevitura pubblika għandhom jitħallsu mill-fondi tal-istat sa fejn il-fondi tal-patrimonju tal-falliment ma jkunux biżżejjed għall-istess spejjeż.
L-ispejjeż tal-proċedimenti, bħar-remunerazzjoni tal-prattikant fl-insolvenza, iridu jitħallsu mill-assi tad-debitur. Parti oħra tista’ tassumi responsabbiltà għall-ispejjeż, peress li wieħed mill-ostakli għar-ristrutturar huwa li hu probabbli li l-assi tad-debitur ma jkunux biżżejjed sabiex ikopru l-ispejjeż tal-proċedimenti.
Il-kumpens tal-ispejjeż għall-kumitat ta’ kredituri għandu jkun ir-responsabbiltà tal-kredituri. Persuna li tixtieq teżerċita d-dritt li tippreżenta abbozz tal-programm ta’ ristrutturar għandha ġġarrab l-ispejjeż tat-tħejjija tal-abbozz bl-ispejjeż kontriha.
L-ispejjeż tal-proċedimenti għandhom jikkonsistu f’miżata raġonevoli għas-servizzi tal-prattikant fl-insolvenza u f’kumpens għall-ispejjeż imġarrbin mill-prattikant fl-insolvenza. Bħala regola ġenerali, id-debitur għandu jkopri l-miżata u l-ispejjeż tal-prattikant fl-insolvenza sa ammont li ma jaqbiżx il-fondi disponibbli tad-debitur tul l-erba’ xhur wara l-konferma tal-iskeda ta’ ħlasijiet jew tal-iskeda ta’ ħlasijiet modifikata. Is-sehem mill-miżata u mill-ispejjeż mhux kopert mid-debitur għandu jitħallas mill-fondi tal-istat. Jekk il-petizzjoni għall-aġġustament tad-djun tiġi miċħuda, il-miżata u l-ispejjeż sħaħ għandhom jitħallsu mill-fondi tal-istat.
Id-dispożizzjonijiet dwar l-irkupru huma applikati għat-tipi kollha ta’ proċedimenti ta’ insolvenza.
Assi ttrasferiti qabel il-ftuħ tal-proċedimenti ta’ insolvenza u li jissodisfaw il-kundizzjonijiet stabbiliti bil-liġi jistgħu jitreġġgħu lura billi tinfetaħ kawża għall-irkupru jew kawża dwar titolu jew kawża għad-danni. Fit-tipi kollha ta’ proċedimenti ta’ insolvenza, id-dispożizzjonijiet tal-Att dwar l-Irkupru tal-Assi għal Patrimonju tal-Falliment (758/1991) għandhom japplikaw għall-irkupru. Iridu jkunu jeżistu raġunijiet għall-irkupru.
Il-prerekwiżiti għall-eżistenza ta’ raġuni għall-irkupru, u b'hekk għat-treġġigħ lura tat-tranżazzjoni, huma dawn li ġejjin:
– It-tranżazzjoni ntużat sabiex tiffavorixxi b’mod skorrett lil kreditur wieħed a skapitu tal-kredituri l-oħrajn, sabiex jiġu ttrasferiti assi fejn ma jistgħux jilħquhom l-kredituri, jew sabiex jiżdied l-ammont totali tad-dejn għad-detriment tal-kredituri;
– Id-debitur kien insolventi fi żmien it-tranżazzjoni, jew it-tranżazzjoni kkontribwiet sabiex id-debitur sar insolventi; jekk it-tranżazzjoni tikkonċerna donazzjoni, prerekwiżit ieħor huwa li d-debitur kien indebitat wisq jew sar indebitat wisq minħabba t-tranżazzjoni;
– Il-parti l-oħra għat-tranżazzjoni kienet taf, jew missha kienet taf, li d-debitur kien insolventi/indebitat wisq jew dwar l-effetti tat-tranżazzjoni fuq l-istatus finanzjarju tad-debitur, kif ukoll dwar fatturi oħrajn li jagħmlu t-tranżazzjoni inadatta.
Jekk il-parti l-oħra għat-tranżazzjoni kienet qarib li jiġi mid-debitur mill-viċin, il-persuna inkwistjoni titqies li kienet taf bil-fatturi elenkati hawn fuq, sakemm din ma turix bil-provi li aġixxiet in bona fide. Jekk tranżazzjoni ġiet konkluża iktar minn ħames snin qabel il-ftuħ tal-proċedimenti ta’ insolvenza, tista’ titreġġa’ lura biss jekk qarib li jiġi mid-debitur mill-viċin kien parti għat-tranżazzjoni.
Il-ħlasijiet lura tad-dejn li saru iktar minn tliet xhur qabel id-data tal-applikazzjoni għall-proċedimenti ta’ insolvenza għandhom jitreġġgħu lura jekk il-ħlas lura sar billi ntużaw mezzi mhux tas-soltu ta’ ħlas jew jekk kien sar b’mod prematur jew jekk l-ammont imħallas lura jitqies sinifikanti meta jitqiesu l-fondi tal-patrimonju. Madankollu, il-ħlasijiet lura ma għandhomx jitreġġgħu lura jekk jitqiesu ordinarji, fid-dawl taċ-ċirkustanzi. Il-ħlasijiet miġburin permezz ta’ sekwestru għandhom jitreġġgħu lura wkoll, dment li s-sekwestru jkun sar iktar minn tliet xhur qabel l-iskadenza. Il-limitu ta’ żmien applikat huwa itwal għall-qraba li jiġu mid-debitur mill-viċin. Il-ħlas għandu jitreġġa’ lura anki jekk il-kreditur ikun aġixxa in bona fide.
Hemm dispożizzjonijiet separati wkoll li jirregolaw it-treġġigħ lura ta’, pereżempju, donazzjonijiet, ta’ qsim tal-proprjetà, ta’ tpaċijiet u ta’ kollateral.
L-aħħar aġġornament: 20/02/2018